b'\n_START_ARTICLE_\nEM i fotball 2004\n_START_SECTION_\nKvalifisering\n_START_PARAGRAPH_\nI motsetning til de to foreg\xc3\xa5ende EM-kvalifiseringene var det ingen innviklede regler for \xc3\xa5 rangere gruppetoerne. Lagene ble rett og slett delt inn i ti grupper med fem lag i hver gruppe. Gruppevinnerne var klare for EM, mens de ti gruppetoerne m\xc3\xa5tte spille playoff over to kamper, hvor sammenlagtvinnerne gikk til sluttspillet._NEWLINE_Kvalifiseringsspillet forl\xc3\xb8p nok en gang omtrent som forventet. De st\xc3\xb8rste overraskelsene var at Spania bare kom p\xc3\xa5 andreplass i sin gruppe (bak Hellas), og at Latvia og Wales kom p\xc3\xa5 andreplass i sine grupper p\xc3\xa5 bekostning av mer meritterte fotballnasjoner som Polen og Serbia og Montenegro. Latvia kom helt til sluttspillet ved \xc3\xa5 vinne over Tyrkia i playoff-runden. Norge kom p\xc3\xa5 andreplass bak Danmark i en sv\xc3\xa6rt jevn gruppe, men tapte for Spania i playoff, og m\xc3\xa5tte dermed bli hjemme. Regjerende mester Frankrike var i en klasse for seg i kvalifiseringen, og ble regnet som favoritter f\xc3\xb8r sluttspillet startet.'